П р а в и л н и к 
за присъждане на Голямата награда за наука
на Българската академия на науките

І. Статут на Голямата награда за наука на БАН
Голямата награда за наука на БАН (наричана по-нататък „Награда на БАН") се присъжда на учен от българска научна организация или българско висше училище за изключителни постижения в областта на науката, получили високо национално и международно признание, които в съществената си част са постигнати при работата му в българска научна организация или българско висше училище.
Наградата на БАН се присъжда всяка година в едно от следните три научни направления: 
· Природо-математически и инженерни науки
· Науки за живота
· Обществени и хуманитарни науки
Голямата награда за наука на БАН представлява знак, придружен от грамота и парична премия. Средствата за премията се набират от дарения и от партида „Развитие на БАН“. Размерът на паричната премия се определя от Управителния съвет на БАН по предложение на Събранието на академиците и член-кореспондентите на БАН (САЧК).

ІІ. Процедура по присъждане на Голямата награда за наука на БАН
	Чл. 1. Процедурата по определяне на носителя на Наградата на БАН и нейното присъждане се организира и ръководи от САЧК.
	Чл. 2. Обявата на конкурса за Наградата на БАН, условията за номиниране и срока за тях, се публикуват на Интернет страницата на БАН, БТА и чрез други средства за масова информация.
	Чл. 3. Номинации могат да се правят от научните съвети на научните организации и факултетните съвети на висшите училища, имащи право да присъждат научни степени и да провеждат хабилитационни процедури, както и от група от най-малко четирима академици от отделенията на САЧК в областта на обявената за съответната година награда.
	Чл. 4. Номинациите трябва да съдържат:
	(1) Кратка професионална биография на номинирания, отразяваща неговия път на развитие в българска научна организация/организации, където той е осъществил своите постижения.
	(2) Описание на най-съществените приноси на номинирания, донесли му национална и международна известност. 
	(3) Пълен списък на научните трудове на кандидата, както и най-значимите му (до 20) научни публикации представени в електронен вид. 
	(4) Предложенията се представят на хартиен и на електронен носител в деловодството на БАН, адресирани за процедурата за Голямата награда за наука на БАН. 

ІІІ. Структура и функции на Комисията, определяща Голямата награда за наука БАН 
	Чл. 1. Предложения за членове на Комисията се правят от Отделенията на САЧК, свързани с научната област на конкурса. Комисията се сътои от 5 или 7 учени в областта на научното направление на Наградата на БАН за съответната година.
	Чл. 2. САЧК избира с явно гласуване членовете на Комисията. 
	Чл. 3. След конституирането ѝ, на своето първо заседание Комисията си избира председател, а нейните членове подписват декларации за конфиденциалност и липса на конфликт на интереси.
   	Чл. 4. В двуседмичен срок след изтичане на срока за номинации, председателят на Комисията насрочва заседание, на което се разглеждат документите на номинираните и се взема решение за тяхната допустимост до участие в конкурса.
	Чл. 5. Ако член на Комисията прецени, че е в конфликт на интереси с някой от номинираните, той се оттегля и на негово място САЧК избира друг член.
	Чл. 6. За всеки допуснат до конкурса кандидат Комисията избира по двама рецензенти, които може и да са учени извън нейния състав и определя докладчик от състава на Комисията. Срокът за представяне на рецензиите е два месеца.
	Чл. 7. В двуседмичен срок след изтичане на срока за представяне на рецензиите, председателят на Комисията насрочва заседание, на което рецензентите четат своите рецензии, след което докладчиците представят своите доклади относно оригиналността на трудовете на кандидатите и значението им за развитието на съответния клон на науката и/или технологиите.
	Чл. 8. След проведена дискусия основана на рецензентите и докладите, членовете на Комисията гласуват тайно за всеки един от кандидатите.
	Чл. 9. Мандатът на Комисията приключва с присъждането на Голямата награда за наука на БАН за съответната година.

ІV. Връчване на Голямата награда за наука на БАН
	Чл. 1. Кандидатът, получил най-много гласове в Комисията, се обявява за носител на Голямата награда на БАН.
	Чл. 2. При липса на подходящ кандидат, Комисията за Наградата на БАН не предлага неин носител за съответната година.
	Чл. 3. Голямата награда за наука на БАН се връчва от председателя на БАН или (в негово отсъствие) от председателя на Комисията на официалната церемония посветена на честването на годишнината на БАН, след което се оповестява на Интернет страницата на БАН, БТА и други средства за масова информация. 
	Чл. 4. Носителят на Голямата награда за наука на БАН изнася публична лекция на открито заседание на Академичния семинар на САЧК, която се публикува в „Списание на БАН“.

V. Преходни и заключителни разпоредби
	&1. След приключване на конкурса, документите, свързани с него, се предават за съхранение в архива на САЧК.
	&2. Рецензиите за Наградата на БАН, изготвени от членове на САЧК, са безвъзмездни, а тези, изготвени от учени извън състава на САЧК, се заплащат в размер на една минимална работна заплата.

	Настоящият правилник е приет на заседание на САЧК, проведено на 26.02.2026 г.

